Id-Deċiżjoni tal-Kummissjoni
tat-22 ta' Mejju 2001
dwar l-arranġamenti għall-pubblikazzjoni jew tixrid ta' fatti statistiċi miġbura skond id-Direttiva tal-Kunsill 95/64/KE dwar prospetti statistiċi inkonnessjoni mat-trasport ta' merkanzija u passiġġieri bil-baħar
(innotifikata taħt id-dokument numru C(2001) 1456)
(Test b'relevanza għaż-ŻEE)
(2001/423/KE)
IL-KUMMISSJONI TAL-KOMUNITAJIET EWROPEJ,
Wara li kkunsidrat it-Trattat li jwaqqaf il-Komunità Ewropea,
Wara li kkunsidrat id-Direttiva tal-Kunsill 95/64/KE tat-8 ta' Diċembru 1995 dwar il-prospetti statistiċi inkonnessjoni mat-trasport ta' merkanzija u passiġġieri bil-baħar [1], kif emendata l-aħħar bid-Deċiżjoni tal-Kummissjoni 2000/363/KE [2], u b'mod partikulari l-Artikoli 9 u 12 tagħha,
Billi:
(1) Skond l-Artikolu 9 tad-Direttiva 95/64/KE, il-Kummissjoni għandha xxerred fatti statistiċi xierqa b'perjodiċità li tista' titqabbel ma' dik tar-riżultati mibgħuta.
(2) It-tixrid ta' fatti magħrufa (data) għandu jieħu inkonsiderazzjoni d-dispożizzjonijiet dwar il-kunfidenzjalità statistika skond kif stabbiliti bir-Regolament tal-Kunsill (KEE, Euratom) Nru 1588/90 [3] u bir-Regolament (KE) Nru 322/97 [4].
(3) Il-miżuri imsemmija f'din id-Deċiżjoni jaqblu ma' l-opinjoni tal-Kumitat tal-Programm Statistiku mwaqqaf bid-Deċiżjoni tal-Kunsill Nru 89/382/KEE, Euratom [5],
ADOTTAT DIN ID-DEĊIŻJONI:
L-Artikolu 1
Mira
L-għan tad-Deċiżjoni preżenti huwa li jistabbilixxi l-arranġamenti għall-pubblikazzjoni jew tixrid mill-Kummissjoni ta' fatti magħrufa miġbura skond id-Direttiva 95/64/KE fil-qafas tal-politika ġenerali tagħha għat-tixrid fil-qasam ta' l-istatistiki.
L-Artikolu 2
Perjodiċità
Il-perjodiċità tal-pubblikazzjoni jew tixrid għandu jkun jista' jitqabbel ma' dik tar-riżultati mibgħuta. Fatti magħrufa ta' kull tliet xhur għandhom jixxerrdu jew jiġu ppubblikati fi żmien ħames xhur minn meta l-fatti magħrufa jaslu mingħand l-Istati Membri. Fatti magħrufa ta' kull sena għandhom jixxerrdu jew jiġu ppubblikati fi żmien tmien xhur minn meta l-fatti magħrufa jaslu mingħand l-Istati Membri.
L-Artikolu 3
Kunfidenzjalità
It-tixrid jew il-pubblikazzjoni ta' fatti statistiċi miġbura skond id-Direttiva 95/64/KE għandhom jikkonformaw mad-dispożizzjonijiet stabbiliti fir-Regolament (KEE, Euratom) Nru 1588/90 u r-Regolament (KE) Nru 322/97.
L-Artikolu 4
Livell tad-dettall tal-fatti magħrufa mxerrda
Sakemm il-Kummissjoni tadotta xi deċiżjoni oħra skond il-proċedura imsemmija fl-Artikolu 13 tad-Direttiva 95/64/KE, l-ogħla livell ta' dettall li bih il-fatti magħrufa jistgħu jiġu ppubblikati jew imxerrda huwa l-livell tal-port għall- jew mill-wesgħa kostali marittima. Iżda l-Kummissjoni tista' tippubblika livell aktar magħqud jekk il-kwalità u/jew il-kompletezza ta' l-informazzjoni m'humiex xierqa f'dettall ta' din ix-xorta.
L-Artikolu 5
Din id-Deċiżjoni hija indirizzata lill-Istati Membri.
Magħmula fi Brussel, fit-22 ta' Mejju 2001.